KATOLIČKI VJERONAUK

Nastava na daljinu (31.3.2020.)

Dragi sedmaši,

pozdravljam vas u našem trećem tjednu održavanja nastave na daljinu.

### Prošli smo tjedan započeli novu cjelinu a to je *Dekalog – pravila za život u ljubavi i slobodi.* U prvoj temi govorili smo o savjesti a u drugoj smo kroz video lekciju vidjeli kako je Dekalog ili Deset Božjih zapovijedi ili Deset riječi života, put koji čovjeka vodi prema istinskoj slobodi, a to je vječni život s Bogom. Podcrtali smo činjenicu kako Bog po Mojsiju na brdu Sinaju s izabranim narodom sklapa Savez i obznanjuje mu Zakon (10 Božjih zapovijedi). Božje zapovijedi bile su napisane na dvjema kamenim pločama. Na prvoj ploči zapisane su prve tri zapovijedi koje govore o pravom odnosu čovjeka prema Bogu, a na drugoj ploči zapisano je ostalih sedam zapovijedi koje uređuju međuljudske odnose. Ovaj i sljedeći sat pomnije ćemo upoznati prvu ploču saveza i vidjeti što ona konkretno govori za naš svakodnevni život.

a) Vrijeme učenja započnimo znakom križa (U ime Oca i Sina i Duha Svetoga) i

mislima sv. Terezije Avilske :

Neka te ništa ne buni,

neka te ništa ne plaši.

Sve prolazi,

Bog se ne mijenja.

Strpljivost sve postiže.

Tko Boga ima,

ništa mu ne manjka;

Bog mu je dosta.

Slava Ocu...

b) Susret s biblijskim tekstom:

*Ja sam Jahve, Bog tvoj, koji sam te izveo iz zemlje egipatske, iz kuće ropstva. Nemoj imati drugih bogova uz mene. Ne pravi sebi lika ni obličja bilo čega što je gore na nebu, ili dolje na zemlji, ili u vodama pod zemljom. Ne klanjaj im se niti im služi. Jer ja, Jahve, Bog tvoj, Bog sam ljubomoran (Izl 20, 2-5).*

Bog od nas traži vjeru, ufanje i ljubav. Vjeru moramo razvijati, jačati i njegovati. Prva nas Božja zapovijed poziva da se Bogu klanjamo, a najčešći izraz našeg klanjanja Bogu je molitva. Molitva je uzdizanje naše duše k Bogu hvalom, zahvaljivanjem, zagovorom i prošnjom. Naše se klanjanje Bogu očituje i prinošenjem žrtava i davanjem obećanja i zavjeta Bogu.

Najčešće prepreke pravom klanjanju Bogu su: praznovjerje, idolopoklonstvo, horoskop, astrologija, gatanje, magija, spiritizam, bezboštvo i vjerska ravnodušnost.

c) Životne problemske situacije s obzirom na prvu Božju zapovijed

* Elektroničkom poštom ili SMS-om primio si poruku u kojoj ti se nalaže da je moraš poslati na deset adresa. Ako to ne učiniš, zadesit će te neka nesreća. Kako postupaš?
* Crna mačka presjekla ti je put i prešla ulicu ispred tebe. Što činiš?
* Petak, trinaesti! Kakav ti je to dan?
* Na rođendanu tvoga prijatelja netko se dosjetio da dozivate duhove. Što poduzimaš?
* Kad bi za vrijeme pričesti vidio da je netko posvećenu hostiju stavio u džep, kako bi reagirao?

Vrlo često nalazimo se u ovakvim ili sličnim situacijama.

* Jesmo li svjesni prepreka i opasnosti koje se nalaze svuda oko nas?
* Jesu li naše oči dovoljno otvorene da vidimo put kojim idemo?
* Spotičemo li se o različite izazove? Nasjedamo li na njih?
* Znamo li kako trebamo ispravno postupiti?

*Kad uđeš u zemlju koju ti daje Jahve, Bog tvoj, nemoj se priučavati na odvratne čine onih naroda. Neka se kod tebe ne nađe nitko (...) tko bi se bavio gatanjem, čaranjem, vračanjem i čarobnjaštvom; nitko tko bi bajao, zazivao duhove i duše predaka ili se obraćao na pokojnike. Jer tko god takvo što čini gadi se Jahvi; zbog takvih odvratnosti njih i goni ispred tebe Jahve, Bog tvoj. Budi posve vjeran Jahvi, Bogu svome. Narodi koje ćeš naskoro otjerati s posjeda slušaju vračare i gatare, ali tebi to Jahve, Bog tvoj, ne dopušta (Pnz 18, 9-15).*

Ove riječi Bog upućuje svom narodu koji je na putu u Obećanu zemlju. On ih upozorava na opasnosti i zamke koje ih vrebaju od ljudi koji Boga nisu upoznali pa štuju lažne bogove.

d) Sinteza

Postoje ljudi koji doista vjeruju da je čovjekova sudbina predodređena zvijezdama i da iz horoskopa i nekih drugih načina mogu doznati svoju budućnost. Zarobljeni strahom i ponudama krivih bogova i „lažnih spasitelja“ traže nadu i sreću.

Prema kršćanskom shvaćanju Bog je pozvao čovjeka da zavlada svijetom, da se koristi svojom pameti, ali da ne zaboravi da je Bog jedini gospodar neba i zemlje. Bez obzira na to što čovjek surađuje oko napretka svijeta, mi kršćani sebi ne umišljamo da pod svaku cijenu moramo otkriti sve i ne očajavamo ako ne nađemo odgovor na svako pitanje. Kršćani su svjesni da je čovjek kralj svemira, ali i dijete koje je spremno kleknuti i moliti, tražiti pomoć svoga Stvoritelja. Po vjeri u Raspetog i Uskrslog Isusa oslobođeni smo od svakog ropstva, bilo od straha od budućnosti ili od prirodnih sila, bilo od nezdrave radoznalosti.

e) Molitveni završetak

*Tko ima moje zapovijedi i čuva ih, taj me ljubi;*

*a tko mene ljubi, njega će ljubiti Otac moj.*

*Ja ću ljubiti njega i njemu se očitovati* (Iv 14, 21).

\* Za domaću zadaću danas popodne riješiti kratki upitnik koji ću Vam poslati.

U molitvi i vjeri da nas Bog voli ovakve kakvi jesmo srdačno vas pozdravljam.

Vjeroučitelj Goran